Il bloc da granit en il kino

In bloc da granit d’in parc public aveva spargnà ditg e vuleva ir cun ses raps a kino. El aveva numnadamain udì d’in legher film, ‹Duas ondas sin aventura›. El è damai ì tar la cassa ed ha dumandà tschintg bigliets. L’emprim na vuleva la cassiera betg dar els, lura dentant ha il bloc da granit be ditg «oho», e gia aveva el ils bigliets. El ha prendì plazs en l’emprima retscha perquai ch’el aveva emblidà ses egliers. Cura ch’il bloc da granit è sesì sin ses tschintg plazs èn gist tut ils pusals sfratgads e lura ha il program preliminar cumenzà. Il bloc da granit guardava fitg interessà ed en la pausa ha el empustà diesch glatschs, ils quals el ha stranglà giuaden immediat. Ussa ha il film principal cumenzà ed il bloc da granit sa divertiva fitg. Damai ch’el n’era betg disà cun umor, stueva el gia rir per mintga bagatella, per exempel cura ch’ina onda scheva a l’autra «e lura, mia buna cumpogna?» El pitgava sin ses chaluns e rieva che l’entir kino tremblava e la glieud fugiva tras las sortidas da segirezza. Cura ch’ina da las ondas ha pitgà l’autra cun in parasol sin il chau, n’era il bloc da granit betg pli da tegnair. El è siglì si tut a tgulond ed ha laschà sa crudar sin sias sutgas ch’èn lura gist sfratgadas, ma sco sche quai na tanschess betg, è el alura anc crudà tras il palantschieu dal kino en in tschaler e n’ha uschia betg pudì guardar a fin il film. Il kino è vegnì serrà temporarmain, il bloc da granit è vegnì transportà enavos cun camiun en ses parc ed oz han gia tut ils paslers lungurella cura ch’el cumenza danovamain cun si’istorgia da las ondas e raquinta sfrignind co ch’ina ha ditg a l’autra, «e lura, mia buna cumpogna?».

La frestgera averta

In um ha ina giada tschertgà en sia frestgera in jogurt d’ampuaunas ma n’ha chattà nagin. Dischillus è el sortì da la cuschina ed ha emblidà da serrar la frestgera.

La frestgera pudeva schelar sco ch’ella vuleva, en ses intern vegnivi adina pli chaud e suenter in’urella culava in pitschen aual sut ella ora.

«Quai n’è strusch da supportar!», sa lamentan ils jogurts da nitscholas.

«È quai ina frestgera u ina pigna?», fan las liongias da portg da quai nausch.

«Co duai ins anc restar frestg en qua?», schema il chaschiel d’Emmental che daguttava gia or da tut las foras.

«A mai tanschi», di in jogurt nature, «jau vom!»

«Nua vul ir?», dumondan las liongias

«En la natira», di il jogurt nature.

«Jau vegn era!», cloma in latitschun bio.

«Nus era!», cloman ils jogurts da nitscholas, las liongias da portg, il chaschiel d’Emmental, il paintg ed ils dus pachets da latg, ed era ils ovs e las tomatas dattan resolutamain dal chau. Ina biera che stgimava da la gritta è medemamain suandada. Sulettamain las cucumeras e tschagulinas en aschieu e las ulivas èn restadas en lur vaiders da sterilisar ed han guardà suenter da quai tup e lass als auters.

Pia èn tuts siglids or da la frestgera ed èn chaminads sco ina pitschna caravana bletscha en stiva. Suenter curt temp èn els arrivads tar la planta en il vasch sper il sofa.

«Bun pia!», cloma il jogurt nature, «en la sumbriva da questa palma ans faschain nus pacific!»

Tuts èn sesids sin il tarpun al pe da la palma ed han giudì la vista sin il pusal dal sofa, las chommas da las sutgas, la maisa da vaider e l’apparat da televisiun. Dapertut nua ch’els sesevan devi tatgs bletschs. Ma suenter curt temp sa lamenta il chaschiel d’Emmental: «Jau hai memia chaud.»

«Gea», din las liongias, «qua n’èsi insumma betg pli fraid ch’en la frestgera», e dals dus pachets da latg culavan gronds daguts sur lur inscripziun. «Camarats!», cloma il jogurt, «nus bandunain questa chasa!», ed els stattan si e van in suenter l’auter da stgala giu e dad isch-chasa ora. Ussa stevan els sin via. E cunquai ch’igl era stad als beneventa ina gronda chalira.

«Quai è pli chaud ch’en ina vatga», di in pachet da latg a l’auter. «Jau suel», di il latitschun dad aut.

«Jau lieuel», di il paintg dascus. «Nus ans sentin tut scufflads», din ils ovs, las tomatas survegnan vistas cotschnas e la biera stgima e stgima.

«Bun pia», di il jogurt nature, «alura enavos en la frestgera». L’isch-chasa davos els era però sa serrà ed ussa stevan els qua e na savevan betg pli tge far. En quel mument returna l’um ch’era stà en la latgaria per insaquants jogurts d’ampuaunas e chatta l’entir cuntegn da sia frestgera davant ses isch-chasa.

«Tge diavel faschais vus qua?», dumonda el surprais.

«Trair en in pau aria frestga», tussigna il jogurt nature.

«Vegn ins bain anc a dastgar», din las liongias da portg da quai garmadi ed ils auters guardan embarassads per terra.

«Ma bain», di l’um, pachetescha ils jogurts, l’Emmentaler, las liongias, ils ovs, las tomatas, il latitschun, il paintg, il latg e la biera en sia tastga, porta l’entira cumpagnia en chasa, metta in suenter l’auter en la frestgera e serra la porta. Prest vegnan noss aventuriers puspè enzugliads da grondius ventins frestgs. Il paintg respira levgià, las liongias fan puspè ina parita frestga e l’Emmentaler glischa or da tut sias foras.

«Alura, èsi stà bel en la natira?», dattan las cucumeras piztgadas e las ulivas e las tschagulinas en aschieu sfrignan da quai tup.

Qua cloman ils jogurts, il chaschiel, las liongias, las tomatas, ils ovs, il latitschun, il paintg, ils pachets da latg e la biera en il chor: «Geeeea!»

E tuts han raquintà anc ditg da la palma en il vasch, las stgalas e la chalira davant porta, enfin ch’els èn vegnids mangiads u bavids.

Il pauper millipes

Il vegl millipes sesa davant sia tauna e vul finalmain dumbrar ses pes. Gia si’entira vita aveva el l’intenziun da far quai, però adina era insatge vegnì tranteren. Ussa aveva el finalmain in zichel temp ed ha cumenzà a dumbrar ses pes.

La vita da millipes dentant è dira. Cura ch’el era tar il 218avel pe, ha el stuì sa spendrar d’in maset da cresta cun in sigl en la tauna.

Quai na fiss dentant betg stà necessari, pertge che sco mintgin sa, èn masets da cresta vegetars. Uschia ha il vegl millipes displaschaivlamain puspè stuì cumenzar da nov a dumbrar ed è arrivà enfin a 432, qua morda ses 810avel pe uschè sgarschaivel, ch’el è sa sgrattà cun l’ulteriur tozzel, quai ch’al ha irrità talmain ch’el è crudà ora ed ha puspè stuì cumenzar da nov. Quella giada è el vegnì enfin 511, qua porta sia dunna ad el il quint dal chalger. Tut grit bitta el il palpiri per terra, zappitscha sisura e chamina lura puspè davant sia tauna, decidì da betg pli sa laschar disturbar d’insatge. Cura ch’il maset da cresta ha maglià il millipes (per sbagl, quai è gea il tragic) era el pir tar 203 ed uschia n’è el mai vegnì a savair quants pes ch’el ha atgnamain. Lain urar.

La vestgadira da signur Zogg

Ina damaun cura ch’il svegliarin ha scalinà, n’è signur Zogg simplamain betg vegnì or da letg. Dasperas aveva el sez drizzà il svegliarin sin las 7, sco adina, pertge che a las 8 stueva el esser en biro. Igl è vegnì in quart passà las 7, signur Zogg durmiva vinavant, igl è vegnì las 7 e mesa, e signur Zogg runtgiva schizunt.

«Camarats», han las chautschas ditg a l’ulteriura vestgadira, che penda vi da la sutga, «probablamain stuain nus crair vidlonder.» Qua sa ruschna la chautscha suten en la chautscha, chamischut e chamischa chatschan lien lur chantuns, la cravatta sa brancla enturn il culier da la chamischa, la giacca sa metta sur la chamischa, las soccas sa plazzeschan en ils chalzers e lura chaminan els tuts da stgala giu davant chasa, van cun il bus en il biro, en il qual signur Zogg lavura e prendan plaz davos ses pult. Adina cura ch’insatgi guarda viaden, stgavan els en in mantun palpiri e cura che signur Zogg vegn enturn mezdi en biro be cun in sientamauns da bogn enturn ils chaluns, na vul nagin enconuscher el ed el vegn tramess davent immediat.

Quel di è di da pajament ed uschespert che la vestgadira ha survegnì la paja, decida ella d’ir ina giada en vacanzas sco ch’i tutga e parta anc il medem di vers l’Italia.

Signur Zogg dentant ha stuì tschertgar in’autra lavur. Uschia sco quai ch’el era vestgì, ha el be chattà ina plazza sco guardiabogn e da qua davent stgarpava el davent bigliets, svidava chanasters da palpiri, spendrava umans che najavan bunamain e sa sentiva uschè lunsch bain, be en la gardaroba na lavurava el betg gugent, pertge che la vista sin la blera vestgadira pendida si era in zichel inquietanta per el.

Co che las muntognas èn vegnidas en Svizra

Pli baud era la Svizra in dals pli planivs pajais dal mund. Bain era l’entir pajais plain da sutgeras e runals, quels manavan dentant tut a dretg ora. Las staziuns da muntogna n’eran betg pli autas che las staziuns da val e sche la glieud sortiva na savevan els betg propi tge far.

«Ins na vesa era qua betg pli lunsch», schevan els e gievan enavos tut embrugliads. Skis e scarsolas han els mess entadim lur tschalers.

«Quai che manca a nus», schevan els in a l’auter, «èn las muntognas.»

In bel di però è in intelligent Svizzer viandà en l’Ollanda. Matter aveva el num, Benedikt Matter.

Quai ch’el ha vis là, ha fascinà el. L’entir pajais era plain da muntognas, i n’aveva dentant ni skis ni scarsolas ed insumma naginas sutgeras e runals. L’enviern chaminavan ils Ollandais a pe sin ils pizs cuverts cun naiv e glischnavan puspè engiu cun lur pantoflas da lain. Ma suenter curt temp avevan els avunda. Las pantoflas s’emplenivan svelt cun naiv e lur pes vegnivan bletschs.

«Igl è uschè stentus», schevan ils Ollandais in a l’auter. «Quai ch’ans manca qua è terra planiva.»

Benedikt Matter ha gizzà las ureglias. «Tge faschessas vus lura cun la terra planiva?», dumonda el ils Ollandais.

«Plantar tulipanas!», han els clamà immediat, «quai na dat betg bler da far!»

«Quai constat», ha Benedikt Matter ditg, «en Svizra datti bunamain be tulipanas. Nus na savain strusch pli nua ir cun quellas.»

Qua han ils Ollandais decidì da barattar lur muntognas cun las tulipanas dals Svizzers.

Ils Svizzers han ussa cumenzà a pachetar tut lur bulbas da tulipanas en chaschas per trametter en l’Ollanda.

Cun las muntognas era quai in zichel pli grev.

Sinaquai sa regorda Benedikt Matter da quel vegl proverbi ‹La cardientscha po spustar muntognas›.

«Nus stuain be crair vidlonder», ha el ditg, «lura capita quai era.»

Sinaquai èn tut ils Svizzers ed ils Ollandais ids in bel di en baselgia ed han cartì fitg che las muntognas da l’Ollanda vegnian en Svizra, e guarda qua, en l’Ollanda sgriziava e sfratgava quai, ina muntogna suenter l’autra sa sdrappa davent da la terra, sgola enfin en Svizra e sa platga là.

Finalmain manavan ils Svizzers pendicularas e runals en l’autezza, ins aveva sisum ina vista sin autras muntognas e pudeva ir engiu cun ils skis ed ussa vegniva la glieud da dalunsch per far vacanzas qua.

Ils Ollandais dentant na stuevan betg pli sa stentar cun las muntognas, mabain ussa era tut planiv tar els ed els plantavan dapertut tulipanas e vendevan ellas en l’entir mund.

Uschia eran tuts cuntents, ils Ollandais ed ils Svizzers. E perquai che quest um, al qual tut quai è vegnì endament, aveva num Benedikt Matter, han ins numnà per si’onur la pli bella muntogna en Svizra Matterhorn.

La dunna dals spaghettis

Ina matta aveva ina giada dad ir a far cumpras. Quai stueva ella atgnamain adina far, almain duas giadas l’emna. Ella aveva num Sara. Sia mamma la deva mintgamai in cedel ed oz steva scrit sin quel il suandant:

Sara va damai en il supermartgà, prenda in char ch’ella stauscha davant ella vi, tegna en in maun il cedel e va d’in regal a l’auter. Cura ch’ella vegn tar las pastas, è ella in mument tut confusa. Uschè bleras sorts e sia mamma aveva mo scrit si ‹spaghettis tal.›. Sara legia anc ina giada mez dad aut, tal., quai vul bain dir talians. Pir da curt aveva il bab numnadamain pretendì ch’ils spaghettis talians sajan megliers che noss. Perquai eri probabel impurtant ch’ella vegnia propi a chasa cun spaghettis talians. Ella cumenza a leger tge che stat scrit sin ils pacs, na vegn dentant betg propi londerora.

Tuttenina cloma ina vusch clera or dal regal: «Ciao Sara!»

La matta vesa immediat danunder che la vusch vegn. Sin in pac spaghettis era malegià ina dunna cun in fazielet da chau alv ed in scussal cotschen. Quella steva davant in er da granezza, tegneva sut mintga bratsch in puschel spias e rieva.

Sara ri era. «Ciao», di ella e prenda il pac cun la dunna or dal regal, ma lezza na di nagut pli.

La saira hai dà a chasa spaghettis talians ed il bab ha manegià che quels sajan propi megliers ch’ils noss. «Tge manegias ti Sara?», dumonda el sia feglia. Sara dat raschun al bab e di ch’ella enconuschia la dunna sin il pac, quella haja ditg ad ella ‹Ciao Sara›. Il bab sto rir. Quai n’haja ella betg chapì endretg, ella haja segir ditg: «Ciao cara!», damai «chara» per talian.

Gea probabel, manegia la mamma, insumma nagut n’haja questa dunna ditg, in pac spaghettis na possia betg discurrer. Ma en quest cas vegnia ella a cuschinar davent dad ussa mo quests spaghettis.

Cura che Sara è ida la proxima giada a cumprar en, steva puspè scrit sin il cedel ‹spaghettis tal.›. Questa giada ha ella gist savì tgenins ch’eran manegiads. Tuttina è ella stada in mument airi davant questa curuna ed ha guardà sin il pac spaghettis cun la dunna rienta.

«Ciao Sara!», di la dunna.

«Ciao!», di Sara e fa bucca da rir.

«Massa lavur», di la dunna e scrolla las spias.

«Jau era», di Sara, «massa pensums.»

«Povretta», di la dunna taliana, «tar nus hai tschiel blau.»

Sara vesa quant blau ch’il tschiel è sin quel maletg e suspira. Tar els pluvevi e la giacca da plievgia daguttava anc adina.

«Ve sin visita!», di la dunna e ri.

Qua survegn Sara tema, tschappa il pac e metta quel en il char.

«E lura», di il bab, cura ch’els mangian puspè spaghettis talians la saira, «tge ha la dunna sin il pac ditg oz?»

«Jau duaja visitar ella», di Sara.

La mamma pitga cun la furtgetta sin maisa. «Basta!», cloma ella, «smettai cun questas absurditads!»

«Na prenda quai betg uschè serius», di il bab, «Sara fa mo da tup.»

«Na», di Sara, «exact quai ha la dunna ditg.»

Cura che Sara sto ir la proxima giada a far cumissiuns, stat puspè scrit sin il cedel ‹spaghettis tal.›. La matta va l’emprim per la schuppa, per il café, per ils cornflakes e per las stgatlas ton. Ed uss stat ella puspè davant la curuna da pastas e mira sin la dunna dals spaghettis.

«Ciao Sara!», di la dunna e ri.

«Ciao!», respunda Sara e ri era. «Bell’aura tar vus?», dumonda la dunna.

«Na», di Sara, «i plova puspè ed jau sun tut bletscha.»

«Tar nus datti sulegl ed igl è tschiel blau», di la dunna, «vesas?»

Sara dat dal chau.

«Ve sin visita!», di la dunna e ri.

«Co?», dumonda Sara.

Qua lascha la dunna dar las spias per terra e stenda ora il maun. Sara va sin la curuna, prenda il maun da la dunna e quella tira Sara tar ella. Sara sto cuvrir ils egls cun in maun, talmain splendura il tschiel blau. Ella stat davant in er. Là lavura anc in um che taglia il graun cun la fautsch. Daspera spetga in asen davant in char gia mez emplenì cun graun.

Igl um auza il chau e cloma: «Ciao Sara!»

«Ma gidas a chargiar?», dumonda la dunna.

Sara dat dal chau e tschappa in fasch spias d’ina vart e la dunna da l’autra vart. Ensemen mettan ellas il fasch sin il char. Cura che quel è plain cloma l’um: «Basta!» Exact sco la mamma, cura che lezza vul ch’ins chalia cun insatge.

Alura van els cun il char plain graun d’ina via giu. Els arrivan tar ina pitschna chasa cun in clavà, chargian giu ils faschs e portan quels en clavà.

«Ve a mangiar», di la dunna e ri.

Els entran en chasa. Là buglia gia ina sosa da tomata sin la platta. I dat buntad spaghettis. Suenter gentar din l’um e la dunna «siesta!» e sa mettan per lung sin il canapé. Sara va dentant davant chasa per star a sulegl, stritga ils asens, stgarpa giu feglia d’ina chaglia e dat da magliar quella als asens.

Alura vegnan l’um e la dunna or da chasa, mettan sut l’asen e turnan puspè enavos sin l’er da granezza.

Entant sa fan ils geniturs da Sara quitads, perquai che lur feglia n’è anc betg returnada da las cumissiuns. La finala van els en stizun e dumondan las cassieras, sche Sara saja stada qua oz. Naginas da las cassieras na sa regordan d’avair vis la matta.

Sin quai van ils geniturs tras l’entira stizun. Davant la curuna da pastas chattan els il char cun la schuppa, il café, ils cornflakes e las stgatlas da ton. Il cedel che la mamma aveva scrit, era suren. «Ella sto tuttina esser qua», di il bab.

«Ma nua?», dumonda la mamma.

Omadus guardan sin tuttas varts. Tuttenina tschappa la mamma il maun dal bab. «Quai n’è bain betg pussaivel», scutina ella, «guarda là.»

«Nua?», dumonda il bab.

La mamma mussa sin ils spaghettis talians e sin il maletg, nua che la dunna cun las spias era per il solit. Ussa vesev’ins là Sara che purtava in fasch spias.

En quel mument che Sara è vi da chargiar tut persula in fasch spias sin il char, auda ella tuttenina da lunsch la vusch da ses geniturs. Ella sa volva e vesa ch’els curran da la senda si, cloman e fan segns. Sara fa era ciao. Tuttenina stat ses bab davant ella e stenda ora il maun.

«Sara, ve enavos!», cloma el.

Qua di Sara a la dunna da spaghettis: «Jau stoss puspè ir a chasa.»

«Va bain», respunda la dunna, «ve puspè ina giada. Ciao.»

«Ciao ensemen», di Sara a la dunna da spaghettis, a l’asen ed a l’um. Lura dat ella il maun a ses bab e stat tuttenina puspè en stizun sper il char da cumpras mez plain e sper ses geniturs ch’eran tut agitads.

«Uffant, nua eras?», dumonda la mamma ed embratscha sia figlia.

«Jau sun stada tar la dunna dals spaghettis», di Sara, «jau l’hai gidà a chargiar il graun.»

Ella mussa sin il pac spaghettis. Là nua che Sara steva avant, ves’ins ussa mo in er da granezza. Alura returna la dunna da spaghettis puspè en il maletg, riend e cun ses faschs spias sut bratsch.

«Jau na chapesch insumma nagut pli», marmugna il bab. Alura dat el in bitsch a Sara e di: «Quai na dastgas ti mai pli far.»

«Pertge betg?», dumonda Sara, «quella dunna era fitg gentila. Ella ha in um ed in asen.»

Lura van els ensemen a chasa e la mamma fa ina grondiusa buglia da Bircher, ma Sara n’ha betg fom. «Jau hai gia mangià spaghettis», di ella.

Cura che Sara va la proxima giada a far cumissiuns l’accumpogna sia mamma. Ellas prendan sosas, té, café, schampignuns, stgatlas d’arveglia e tschigulatta giu dals regals, ma cura ch’ellas arrivan davant il regal da pasta, na vesa Sara nagliur ils spaghettis da la dunna cun las spias.

«Nua èn ils spaghettis talians da la dunna cun las spias?», dumonda la mamma ina vendidra.

«Quels n’avain nus betg pli», di la vendidra.

«Era endretg», di la mamma e piglia puspè ils spaghettis da pli baud.

Sara però dat in schem ed è in zic trista.

Il davos arrivan ellas tar las bavrondas. «Jau dovrel anc ina buttiglia rum», di la mamma, «jau vi flambar bananas.»

«Dastg jau prender la buttiglia or da la harassa?», dumonda Sara e stat davant giu. Sin la buttiglia hai in maletg d’in um nair che ri. El porta in chapè cun ur lad e rintgas d’aur.

«Hallo Sara!», di el, cura ch’ella piglia ora la buttiglia.

«Hallo!», di Sara e ri.

«Cun tgi discurras?», dumonda la mamma.

«Cun nagin», di Sara e metta la buttiglia en il char.

Cura ch’ellas spetgan a la cassa guarda Sara sin quest um nair ventiraivel, sin l’etichetta cun questa bellezza cuntrada da palmas e dumonda sia mamma: «Cura dovras puspè ina da questas buttiglias?»

In bel suentermezdi

Ina bognera ed ina apoteca da chasa avevan in suentermezdi liber ed han fatg ina spassegiada ensemen. Suenter in’urella èn ellas vegnidas stanclas ed han decidì dad ir en in café che sa chattava en la vischinanza. Ellas èn sesidas giu e l’apoteca da chasa ha empustà dus tés cun citrona e per mintgina ina turta da maila. La bognera n’aveva betg uschè gugent il té. Cura ch’ella ha dentant stranglà giuaden la turta da maila era ella intgantada ed ha scutinà insatge a l’apoteca. Lezza ha fatg segn al camarier ed ha empustà tut las turtas da maila ch’i deva anc. Cura ch’el ha purtà ellas, ha la bognera stranglà giuaden tuttas ina suenter l’autra, enfin ch’il plat era vid.

«Ma bain», ha ella ditg cuntenta, «ed ussa giain nus a chasa.»

Lura è il camarier vegnì cun il quint per dus tés e 25 turtas da maila, ma ni la bognera ni l’apoteca da chasa avevan raps.

«Lura», ha il camarier ditg, «stuais vus star qua enfin ch’il quint è pajà.»

«Quai na vegn gnanc en dumonda», ha la bognera ditg, ha tratg nauador sia duscha, ha sprizzà giu il camarier da chau fin pe ed ha laschà ir l’aua enfin che l’entir café guardava ora sco in lai e las maisas e sutgas nudavan.

Lura èn l’apoteca da chasa e la bognera idas a chasa ed omaduas eran da l’idea ch’ellas n’hajan schon ditg betg pli gì in uschè bel suentermezdi.

Il vendider e l’elan

Enconuschais vus il proverbi ‹Vender ina mascra da gas a l’elan›? Quai vegn ditg en il nord d’insatgi ch’è fitg capabel ed jau less uss raquintar, co ch’igl è vegnì tar quest proverbi.

Igl era ina giada in vendider ch’era renumà per savair vender tut a tuts. El aveva gia vendì in barschun da dents ad in dentist, in paun ad in pasterner ed ina televisiun ad in tschorv.

«In propi bun vendider es ti però pir», han ses amis ditg ad el, «sche ti vendas ina mascra da gas ad in elan.»

Alura è il vendider sa rendì uschè lunsch siador en il nord, enfin ch’el è arrivà en in guaud nua che vivevan be elans.

«Bun di», ha il vendider ditg a l’emprim elan ch’el ha scuntrà, «Vus basegnais franc ina mascra da gas.»

«Per tge?», ha l’elan dumandà. «L’aria è buna qua.»

«Ozendi han tuts ina mascra da gas», ha il vendider ditg.

«I ma displascha», ha l’elan ditg, «ma jau na dovrel betg ina.»

«Spetgai be», ha il vendider ditg, «Vus duvrais schon anc ina.»

E curt suenter ha el cumenzà a bajegiar ina fabrica amez il guaud nua che vivevan be elans.

«Es ti or da senn?», han ses amis dumandà.

«Na», ha el ditg, «jau vi be vender ina mascra da gas a l’elan.» Cura che la fabrica è stada finida, sortivan tantas svapurs toxicas dal chamin che l’elan è prest vegnì tar il vendider ed ha ditg: «Ussa dovrel jau ina mascra da gas.»

«Quai hai jau pensà», ha il vendider ditg ed ha immediat vendì ad el ina.

«Rauba da qualitad», ha el ditg cun in surrir cuntent.

«Ils auters elans», ha l’elan ditg, «dovran ussa era mascras da gas. Has anc pliras?» (Elans n’enconuschan betg la furma da curtaschia).

«Qua avais vus cletg», ha il vendider ditg, «jau hai anc millis.»

«Dal reminent», ha l’elan ditg, «tge fas ti en tia fabrica?»

«Mascras da gas», ha il vendider ditg.

In cas evident

In chamin aveva mal la gula ed è ì tar il medi.

Quel ha glischà giuaden cun ina lampa.

«Schai aaah!», ha el cumandà.

Vulend dir «aaah!» ha il chamin stuì tusser ed ha enzuglià il medi en ses scussal alv en in nivel nair da fulin.

«In cler cas da pulmun da fulin», ha il medi ditg. «Vus duessas fimar pli pauc.»

«Quai na poss jau betg», ha il chamin respundì. «Fimar è mia professiun.»

«Avais gia empruvà cun il spazzachamin?», ha il medi dumandà.

«Ma cler», ha il chamin ditg, «mintga mez onn. Ma quai tanscha mintgamai mo per dus trais dis. Surtut l’enviern èsi nausch.»

«Alura duessas vus far ina giada ina cura», ha il medi cusseglià ed ha immediat scrit in cedel per la cassa da malsauns.

Cuntent è il chamin returnà a chasa, ha pachetà sia valisch ed è viagià en in sanatori en las muntognas.

«Vus vegnis sco clamà», ha ditg il directur dal sanatori, «noss chamin è gist dà ensemen.»

Il chamin ha emblidà pertge ch’el era vegnì ed ha offrì da gidar.

Ins al ha perquai immediat mess sin il tetg, en il lieu dal chamin rut. Prest èn sortids nivels gross da sia gula, entant che la glieud en il sanatori fascheva pacific en ils letgs loms e chauds.

«Pertge sun jau adina uschè in bunatsch?», ha suspirà il chamin cura ch’el ha puspè stuì tusser per l’emprima giada suenter in’emna.

Il barschun da dents immortal

En la Scozia viveva avant tschuncanta onns in um vegl ch’aveva num Joseph MacSellery e che possedeva dapi sia giuventetgna mo in sulet barschun da dents. Entant che noss barschuns da dents sa sfilan gia suenter paucas emnas u sa sburritschan da tuttas varts ora, era il barschun da dents da Joseph MacSellery frestg sco l’emprim di.

El al aveva survegnì cun set onns da sia onda per l’anniversari ed el sa regurdava anc sco vegliet quant dischillus ch’el era stà da quest regal. Il barschun aveva bain in moni dad aur e zaidlas nair stgiras; tuttina avess il pitschen Joseph gì pli gugent tschigulatta.

«Sas tge», aveva l’onda ditg, «cumenza ussa ina giada a lavar ils dents cun quest barschun, e cura che jau turn la proxima giada al pos ti barattar tar mai per ina tschigulatta».

Ma curt pli tard è l’onda emigrada en l’Australia e la famiglia MacSellery n’ha mai pli survegnì novas dad ella.

Il pitschen Joseph era però ferm persvadì ch’ella returnia in di da l’Australia ed al portia la tschigulatta empermessa.

Perquai lavava el mintga di duas giadas ils dents cun il barschun dad aur e laschava girar las zaidlas nairas sur ils molars ed ils dents da morder ch’i sgriziava mordio.

Sia mamma è stada fitg surpraisa ch’il barschun guardava ora suenter in mez onn anc gist sco l’emprim di. E cura che Joseph ha festivà ses otgavel anniversari, è la mamma stada anc pli surpraisa ch’il barschun n’aveva pers gnanc ina suletta zaidla.

Era per ses anniversari da nov onns n’è quai betg stà auter ed ultra da quai ha il dentist da scola ditg a la mamma che Joseph haja ils pli bels dents da tut la classa.

Nagin na pudeva declerar quai. Invanamain ha la mamma tschertgà en gronds negozis, drogarias ed apotecas in barschun da dents sumegliant, quel n’aveva gea gnanc in num da marca sin il moni. Ina fabrica da barschuns da dents fitg enconuschenta è s’interessada per quest exemplar unic ed ha tramess ses meglier inschigner da barschuns da dents tar la famiglia MacSellery, ma els n’han betg pudì scuvrir tge ch’era spezial vi dal barschun da dents dad aur da Joseph.

Entant ch’ils geniturs ed ils fragliuns da Joseph duvravan mintga pèr emnas novs barschuns ed avevan daspera era anc foras en ils dents, nettegiava Joseph ses dents pli gugent cun il barschun dad aur da l’onda.

Joseph è vegnì 86 onns senza duvrar ina suletta giada in nov barschun da dents. Era tar il dentist n’ha el mai stuì ir ed en la vegliadetgna, nua che la blera glieud dovra dents fauss, n’ha el pers gnanc in sulet dent e cun ses dents da morder murdeva el tras ina nitschola senza naginas difficultads.

Cura ch’el ha sentì ch’el stoppia murir, ha el regalà ses barschun da dents dad aur a ses sutbiadi. E cura che quel è stà trumpà dal regal, al ha el ditg ch’el duaja ina giada cumenzar a lavar ils dents cun quest barschun; e cura ch’el turnia la proxima giada, al possia el barattar tar el per ina tschigulatta.

Quai è stà avant tschuncanta onns. Joseph MacSellery è mort paucs dis pli tard e ses sutbiadi ha oz 57 onns e nettegia anc adina ses dents cun il barschun da dents dad aur. «Jau crai», duai el avair ditg tschel di, «jau crai che quest barschun da dents è immortal.»

E savais tge che jau crai?

Jau crai ch’el haja raschun.

Las struvas inimias

Igl era ina giada duas struvas ch’eran fixadas vi d’in vagun da vitgira. Schebain ch’omaduas avevan la medema incumbensa, na pudevan ellas betg star ora ina l’autra e sa dispitavan trasora.

«Ti struva da portg», scheva ina a l’autra, «ti tuppa, tgutga struva da portg!»

«Quai che ti dias, es ti tezza!», deva l’autra enavos, ed uschia gieva quai l’entir di cura ch’ellas spetgavan insanua en ina staziun. Sulettamain cura ch’il tren era en moviment, giravan las struvas uschè svelt cun la roda ch’i prendeva ad ellas il flad.

Ina damaun, curt avant la partenza per l’Italia, sa dispitavan ellas puspè ti mordio.

«Sche jau na stuess mo betg pli guardar sin tes stupid chau!», ha ina struva ditg a l’autra, e quai en in tun fitg nausch.

«Bun», ha l’autra ditg stinadamain, «lura vom jau. I dat la fin finala era autras rodas.»

E cura ch’il tren ha cumenzà a rudlar, è ella sa struvegiada cun tutta forza or da la crennadira, è crudada sin il tschancun dal Gottard en in torrent ed è najada.

Damai ch’ina struva suletta na tanscha betg per tegnair la roda vi da l’ischigl, è il vagun da vitgira ì sur ils binaris ora, ha sdrappà l’entir tren en in precipizi e cun ils vaguns è era la struva vegnida destruida talmain ch’ins na pudeva betg pli far diever dad ella e ch’ella è pli tard vegnida luentada cun ils rests dal tren.

Ussa eri finì definitivamain cun sa dispitar.

Cumià

Ella: (sin fanestra dal tren) Ciao mes char!

El: (sin il perrun) Ciao chara! Fa ina bell’emna da curs.

Ella: Jau ma dun fadia.

El: Speranza fai era plaschair.

Ella: Segir. E ti fa era ina bell’emna a chasa.

El: Jau ma dun fadia. Adatg, ussa parta el lura.

Ella: E speranza fai era plaschair.

El: Segir. Atgnamain ha el gia ina minuta retard.

Ella: Tge èsi pomai?

El: Il signal è gia daditg sin verd.

Ella: Forsa spetga el anc sin in auter tren.

El: Jau na chapesch betg quai.

Ella: Oh, ussa va el.

El: Igl era uras.

Ella: Ciao mes char! E n’emblida betg da dar aua a la palma en suler!

El: Segir betg! Ciao ciao!

Ella: Però mo duas giadas ad emna!

El: Has tes bigliet da mesa taxa?

Ella: E cun il rument vani venderdis!

El: Cura sto Jonas ir tar il dentist?

Ella: Il numer da l’hotel è vi da la frestgera!

El: Has tes telefonin?

Ella: L’autra emna è rimnada da vestgadira!

El: Cura è il di da lavar resti?

Ella: Mesemna ha onda Rosina 60 onns!

El: Telefonescha cura che ti es arrivada!

Ella: Na, la gievgia!

El: Jau lav resti cura che jau vi!

Ella: N’emblida betg il portget da mar!

El: Bun viadi!

Börök börök

A: Bun di!

B: Börök börök.

A: Co?

B: Börök börök.

A: Perstgisai, jau na chapesch betg propi Vus.

B: Börök börök.

A: Ah, Vus n’essas betg da qua?

B: Börök börök.

A: Danunder vegnis Vus lura?

B: Börök börök.

A: Quai n’enconusch jau betg. È quai in pajais?

B: Börök börök.

A: Aha. E co sa numna la chapitala?

B: Börök börök.

A: Ah gea. E tge lingua discurr’ins là?

B: Börök börök.

A: Tge mangian ins a Börök börök?

B: Börök börök.

A: E tge bavais Vus il pli gugent?

B: Börök börök.

A: Tge gieu giugais Vus il pli gugent?

B: Börök börök.

A: E co sa numna la meglra gruppa da rock?

B: Börök börök.

A: Datti in hit da questa gruppa?

B: (chanta) Börök börök börök börök börök börök!

A: Bravo! Ina bella chanzun!

B: Ma savais Vus, co che sa numna nossa pli auta muntogna?

A: Forsa Börök börök?

B: Danunder savais Vus quai? Essas gia stà ina giada tar nus?

Indicaziuns bibliograficas

Franz Hohler. Il bloc da granit en il kino. [Selecziun da raquints d’uffants or da diversas publicaziuns]. Funtauna: www.lectura46rg.ch. Tut ils dretgs d’autur(a) / chasa editura resalvads. Ediziun epub: www.chattà.ch (2016).